TMB รูดหนัก 3% หวั่นกำไรไตรมาส 4 ไม่สวย หลังรายได้ค่าธรรมเนียม-บริการไตรมาส 3 ลดฮวบ 24%
TMB รูดหนัก 3% หวั่นกำไรไตรมาส 4 ไม่สวย หลังรายได้ค่าธรรมเนียม-บริการไตรมาส 3 ลดฮวบ 24% โดยปิดตลาดวันนี้ที่ระดับ 2.26 บาท ลดลง 0.08 บาท หรือ 3.42% สูงสุดที่ระดับ 2.38 บาท ต่ำสุดที่ระดับ 2.24 บาท ด้วยมูลค่าการซื้อขาย 1.66 พันล้านบาท
17 ต.ค. 2561

ผู้สื่อข่าวรายงานว่า ราคาหุ้น ธนาคารทหารไทย จำกัด (มหาชน) หรือ TMB ปิดตลาดวันนี้ที่ระดับ 2.26 บาท ลดลง 0.08 บาท หรือ 3.42% สูงสุดที่ระดับ 2.38 บาท ต่ำสุดที่ระดับ 2.24 บาท ด้วยมูลค่าการซื้อขาย 1.66 พันล้านบาท
ทั้งนี้ปัจจัยที่ส่งผลให้ราคาหุ้น TMB ปรับตัวลดลงอย่างหนักวันนี้ (17 ต.ค.61) คาดว่าเกิดจากนักลงทุนขายทำกำไร (Sell On Fact) หลังบริษัทมีการรายงานผลการดำเนินงานงวดไตรมาส 3/2561 มีกำไรสุทธิ 5.59 พันล้านบาท เพิ่มขึ้น 179.23% เมื่อเทียบกับช่วงเดียวกันของปีก่อนที่มีกำไร 2 พันล้านบาท
โดยปัจจัยที่ส่งผลให้บริษัทมีกำไรเพิ่มขึ้นดังกล่าวมาจากรายได้ที่มิใช่ดอกเบี้ยอื่นๆ ที่ปรับตัวเพิ่มขึ้นจากการรับรู้กำไรจากดีล บลจ.ทหารไทย ซึ่ง ประกอบด้วยกำไรจากการขายหุ้น บลจ.ทหารไทย ร้อยละ 65 จำนวน 7.6 พันล้านบาท และกำไรจากการเปลี่ยนแปลงการควบคุมจากบริษัทย่อยเป็นบริษัทร่วมร้อยละ 35 จำนวน 4.2 พันล้านบาท รวมเป็นเงิน 1.18 หมื่นล้านบาท
ตามการรายงานข่าวก่อนหน้านี้ : TMB กำไรไตรมาส 3 โตกระฉูดเกินเท่าตัวทะลุ 5.5 พันลบ. หลังบุ๊กกำไรขายหุ้น บลจ.ทหารไทย
อย่างไรก็ตาม จากการสำรวจข้อมูลของ “ข่าวหุ้นธุรกิจออนไลน์” พบว่า หากไม่รวมกำไรพิเศษดังกล่าวจะเห็นว่ารายได้ค่าธรรมเนียมและบริการสุทธิของ TMB มีจำนวน 2,114 ล้านบาท ลดลงร้อยละ 14.1 จากไตรมาสก่อน และลดลง 24.3% เทียบกับช่วงเดียวกันของปีก่อน โดยการลดลงจากไตรมาสก่อนหน้าเป็นผลจากการชะลอตัวของรายได้ค่าธรรมเนียมจากการขายกองทุนรวมและแบงก์แอสชัวรันส์ เนื่องจากสำนักงานคณะกรรมการกากับและส่งเสริมการประกอบธุรกิจประกันภัย (คปภ.) มีการปรับปรุงการคานวณเงินทุนสารองของอุตสาหกรรมประกันภัย ทำให้กระทบต่อกำไรของบริษัทประกัน
ดังนั้นจึงส่งผลให้รายได้ค่าธรรมเนียมแบงก์แอสชัวรันส์ของธนาคารในส่วนที่มีการแบ่งกำไรกับบริษัท เอฟดับบลิวดี ประกันชีวิต จำกัด (มหาชน) ลดลง 31.1% จากไตรมาสก่อนหน้า ในขณะที่รายได้ค่าธรรมเนียมลดลงจากช่วงเดียวกันของปีก่อน มีสาเหตุหลักมาจากการชะลอตัวของรายได้ค่าธรรมเนียมจากกองทุนรวมและแบงก์แอสชัวรันส์